**GÓLÖZÖN RÁKOSPALOTÁN!**

Csapatunk a REAC felnőtt BLSZ I. csapata a nyolcadik fordulóban a BUDAFOK II. csapatával mérte össze erejét. A kilátogató szurkolók jól szórakozhattak, hisz közönségcsalogató volt csapatunk játéka. A mérkőzést 9:1 arányban nyertük meg. Beszámolóm szerencsére viszonylag hosszúra fog sikerülni, mert a mérkőzésen rendkívül sok esemény történt. A mérkőzés legelején a negyedik percben ránk ijesztett ellenfelünk, egy eladott labda után a baloldalon betört az ellenfél játékosa a 16-oson belülre és bizony kapusunk nagy bravúrjára volt szükség ahhoz, hogy ne szerezzenek gólt. Azonban „amilyen az adjon isten, olyan a fogadj isten” is. Játékosaink mintha észbe kaptak volna és szinte azonnal a 6. percben egy szép akció után megszereztük első gólunkat. Kiss Tamás a jobb oldalon kiugratta Kutai Danit, akinek beadását az ellenfelünk védője középre fejelte ki és az érkező Lászka Balázs kapásból laposan a kapufa belső élét is érintve 19 méterről megszerezte vezető találatunkat. Továbbra is támadtunk, ellenfelünk gyakorlatilag 11 emberrel védekezett, és így egymás után érkeztek a beadások az ellenfél kapuja elé. A 35. percben Kiss Tamás indította a baloldalon Kovács Danit, akinek beadása az ellenfél játékosának kezén csattant. Jogos 11-es, amelyet Kiss Tamás magabiztosan váltott gólra. Félidőben 2:0 arányban vezettünk, így vonultunk az öltözőbe. A szünetben azon tanakodtunk, hogy a BUDAFOK II. csapata mennyire tud majd ellenállni a második félidőben, mert látható volt, hogy az ellenfél egy-két játékosa kezd elkészülni erejével.

A második félidő azonban minden várakozásunkat felülmúlta, hisz hét gólt rúgtunk. A harmadik gólunkat az 56. percben Kasza Dani rúgta a léc alá a 11-es pont környékéről Kiss Tomi mértani pontosságú beadása után. Ezzel gyakorlatilag eldőlt a mérkőzés gondoltuk mi REAC drukkerek. Még a lelátón ünnepeltük gólunkat és talán így gondolták a pályán lévő REAC játékosok is. Szinte a középkezdés után ellenfelünk játékosa a baloldalon támadást vezetett, hátvédjeink tessék-lássék módon támadták meg, nem akadályozták meg beadását és a beadásra érkező csatár bizony szép gólt fejelt. A gól azonban nem zavart meg minket. A 62. percben Kasza Dani egy indítás után középen betört a 16-oson belülre, majd a kiinduló kapus mellett laposan a hálóba helyezett igy megszerezte maga második, illetve csapatunk 4. gólját. Mint tudjuk a kávé is duplán jó! Az 5. gólunkat a 64. percben Papp Krisztián fejelte Kiss Tamás szögletrúgásából. Az 5. gólunk után már teljesen megtört ellenfelünk ellenállása számtalan helyzetet alakítottunk ki és egymás után rúgtuk góljainkat. A 69. percben egy baloldali beadás után Kovács Dani kapura tartó fejesébe még beleért az ellenfél játékosa, de így sem tudta megakadályozni 6. gólunkat. Én ezt a gólt Kokónak adom, mert úgy gondolom, hogy fejese mindenképp átjutott volna a gólvonalon. A 75. percben Nagy Gergő egy beadás után fejelt az ellenfél kapujába, majd jött Lőrincz Dani a 83, illetve Ferkel Miklós a 85. percben, akik szintén gólt szereztek a tizenhatoson belüli kavarodások után. Így a 85. percben kialakult a várakozásainkat is felülmúló végeredmény a 9:1. Véleményem szerint szurkolóinkat csapatunk jól kiszolgálta, nyugodtan leírhatjuk, hogy még ilyen arányban is megérdemelt volt a győzelmünk.

Reméljük azonban, hogy a jövő héten idegenben a TFSE elleni következő mérkőzésen sem maradnak a Budai II. László Stadionban a góllövő cipők, bár abban biztosak vagyunk, hogy nem lehet minden mérkőzésen kilenc gólt rúgni.

Csapatunk a nyolc forduló alatt 36 gólt rúgott és mindössze 3 kapott. Azt gondolnánk, hogy e fölényes gólarány fölényes vezetést hoz nekünk a bajnokságban, azonban legnagyobb ellenfelünk az ÚJPEST II. csapata is nyert, így csak a gólarányunknak köszönhetően vezetjük a tabellát.

Várjuk Kedves Szurkolóinkat a TFSE elleni idegenbeli mérkőzésre!

HAJRÁ REAC!

Kiss István György